Verskaffing van water nou gesentraliseer | Netwerk24
Deur Isabel Venter 02 April 2020 22:14
Lindiwe Sisulu, minister van water, sanitasie en menslike nedersettings. Foto: Isabel Venter
Lindiwe Sisulu, minister van water, sanitasie en menslike nedersettings, het bekend gemaak dat water in Suid-Afrika nou gesentraliseer is.
Sy het Donderdag dié aankondiging gedoen op ’n nuuskonferensie waar verskeie ministers terugvoering gegee het oor spesiale regulasies wat geld tydens die staat van inperking.
“Ons het oral waterrade van munisipaliteite wat water aan inwoners verskaf. Ons het ook besproeiingsrade wat meesal vir die plaasgemeenskappe is. Ons het nou al daardie water geneem en dit alles onder ’n sentrale bevelsentrum geplaas,” het Sisulu gesê.
Die sentrum se hoofkwartier sal by Rand Water in Johannesburg wees. Mense kan ’n sentrale nommer skakel om uit te vind waar hulle water kan kry.
Munisipaliteite sal steeds verantwoordelik wees om plekke te identifiseer waar watertenks geplaas word, sê Sisulu.
Die sentrale regering sal egter die verskaffing van tenks en waterwaens beheer. In kort sal die departement die meeste van die waterrade oorneem.
“Ons het dit nou gesentraliseer en sal ook van hoofkantoor af alle waterverwante aankope doen,” het Sisulu gesê.
Volgens Sisulu het die nuwe gesofistikeerde sentrale waterraad video-toegang tot al die verskillende waterrade van die land. Dit beteken daar kan te alle tye gesien word hoeveel water beskikbaar is vir die mense.
Die sentrale nommer wat mense kan skakel, is 0800 200 200
Meer oor: Water | Rand Water | Lindiwe Sisulu
Virus ‘plaas groot druk op SA se waterbronne’